khistorydata/jeongjo-sjw-relations huggingface dataset:
정조 20년 · 목
右議政尹蓍東曰纔見慶尙監司與東萊府使所呈單子則倭貸貿買只是黃連等藥料而已至若奇巧之物和買初無自首矣予曰然則玉堂朴載淳從何聞之旣曰稔聞又曰訛言播傳道臣才下去而朴載淳仍卽上來必非指的於今道臣前道臣亦何知倭貨哉然堂疏豈以無根之說登聞乎雖兵使水使亦未可知也大抵至於傳訛之境云爾則似不可仍置之矣蓍東曰欲受自首則必無自首之人從今嚴立科條使不得任自買賣恐好矣予曰道臣若能嚴禁則邊禁豈至於蕩然乎此非立科條之事自廟堂嚴飭也予曰昨見宋啓榦予所謂吉士者非過語也相貌極好柔和之中亦有骨氣不特不爲從善而已爲先正家甚爲奇幸蓍東曰都監中軍望筒已入而落點姑遲本局事務中軍主之而聞多掣礙之端云矣予曰可合者實難其入予意在於呂牧申大謙而捧糴難付生手落點姑徐良有以也予曰從事官鄭東觀尙今入直而所捧幾何訓鍊大將李柱國曰幾捧三分之二類皆升細尺滿故受去之軍兵果有實惠矣予曰得人之效如此近來三營從事官多不擇人亦不久任故爲害多端各營門軍色郞廳選任之方退與諸將臣講究可也予謂蓍東曰新印無冤錄卿見之乎予於此書不敢一言可否誠以一吐半字之誤生死立判故也蓍東曰聖敎誠然矣予曰予於昨年取讀朱書百選矣今年又選經書百篇三十餘日而盡讀充然如有得故近又留意於左傳而滯症之於看書不能無相妨矣蓍東曰萬機之暇勤學至此遐不作人之化臣實欽仰矣
정조 20년 · 강
命李亨元李書九李益運備堂加差
정조 20년 · 목
予曰備堂新差事卿之每欲辭遜不但有違廟堂故事前亦有所酬酢者今日則新差右議政尹蓍東曰臣於備局堂上新差之命不敢屢辭刑曹參判李亨元行護軍李書九行大司成李晚秀才猷踐歷俱合參聞廟謨請竝備堂加差使之察任從之敎以泮長則何時不可爲乎人固可堪年亦向衰而登科則未久所帶則太耀兄弟聯武亦非爲其人惜之之意李晚秀姑勿擧論前亞銓李益運加差
정조 20년 · 강
命元朝詣眞殿行禮詣太廟永寧殿行春展謁及春享大祭省器仍詣景慕宮行春展謁
정조 20년 · 목
右議政尹蓍東啓言明年正月初二日行太廟春享大祭取稟奉敎敬依矣今値小寒之節寒威若是嚴緊大寒之後立春之前則日氣之凝沍可知動駕經宿徹宵將事恐有妨於將攝之節且伏念上奉殿宮元子侍側歲朝元正歡欣福慶之辰將於齋殿受釐翌日還宮矣群情悶慮之外殿宮憧憧之念亦可仰認百官軍民在家過歲之願雖屬猥屑之下情事理果如此我聖上行時令順物情之政宜有下體之道來頭四享尙多展禮之日今番則特命攝儀伏地顒祝予曰予亦爲然而今年五享皆未親行來年欲自春享先行親祭之意而今聞卿言絜矩之義事理果然矣元朝詣眞殿行禮詣太廟行春展謁禮仍行春享大祭省器次詣永寧殿如上儀次詣景慕宮行春展謁禮以此分付該曹
정조 20년 · 강
命會寧交易事及月食回咨依例撰出下送灣府傳給鳳城將
정조 20년 · 목
右議政尹蓍東啓言會寧交易事禮部咨文出來且月食已過此兩回咨請竝令槐院依例撰出正書安寶後定禁軍騎撥下送于灣府使之傳給鳳城將處轉致北京之地從之
정조 20년 · 강
命湖西添還錢作穀二萬二千石令備局句管每年盡分耗條從後區處
정조 20년 · 목
右議政尹蓍東啓言忠淸監司林濟遠所報以爲本道劃下添還錢六萬兩作穀特出於增穀簿裕民食之至意故另擇精實趁早畢捧而句管衙門分留式例不可不及今稟定矣今年竝耗折米爲二萬二千石云姑令備局句管每年盡分耗條則從後當區處之意請分付從之
정조 20년 · 강
命軍器寺甲冑修補物力以惠廳儲留甲冑價米劃給仍命東南廟祭享時應入甲冑件數稟旨定式
정조 20년 · 목
軍器都提調尹蓍東啓言軍器寺甲冑有修補之命矣皮鐵甲衣修補者當爲三百二十五件皮鐵冑修補者當爲四百四十六頂每件修補容入假令爲四十餘兩合錢幾至一萬五千之數勢難一時盡爲始役然東南關廟祭享時諸執事所著一百十餘部猶患進排之不足及此修補有不可已惠廳儲留甲冑十五部價米特許劃給則或可爲三分一修補之資矣從之敎以祭享時所用至於百餘部云者必是姑未釐正而然應入件數錄送政院以爲稟旨定式之地
정조 20년 · 강
命前珍島監牧官金載儉復職調用
정조 20년 · 목
司僕提調尹蓍東啓言甲寅十二月因本寺提調徐有防陳達監牧官之總數準納馬政蕃息屢考居最之人原牧官則守令察訪及京復兼職牧官則實職軍門間相當窠懸註差擬事定奪矣翌年乙卯順天監牧官成國民以牧弊矯捄稅納準總滿瓜後京復職調用水原監牧官李鼎吉能有修擧總數無減興陽監牧官朴萬億尤甚地方優報稅總幷加一年仍任其時珍島監牧官金載儉牧民之竭誠賙賑稅穀之豐總準納宜有一體論賞之擧而特以瓜限之稍遠姑置之明年又値荐歉而稅能充數民不歸怨兩年治績誠爲可尙而以該提調之遞任尙未擧論者事甚斑駁前監牧官金載儉請令該曹復職調用從之
정조 20년 · 강
命各道營將以守令履歷排擬禁軍將亦以曾經守令人差擬著爲式
정조 20년 · 목
兵曹判書鄭好仁啓言各道營將專管討捕之任故與他道方伯互相通關自是不輕之職也必有守令履歷然後始爲排擬卽流來銓格而近來未經守令者間或差除以致躁競之成風事甚未安自今以後修明舊典未經守令則無敢擬望之意請定式施行從之敎以內外將一體矣禁軍將近果亦以曾經守令入差擬乎亦爲申明定式而除非特敎無敢撓改
정조 20년 · 강
命正朝朝賀以進表裏磨鍊
정조 20년 · 목
禮曹判書閔鍾顯啓言來丁巳正朝朝賀節目當爲磨鍊以入而動駕相値何以爲之敎曰以進表裏磨鍊
정조 20년 · 강
史官尹命烈以師傅宋煥箕附奏馳啓命命烈推考
정조 20년 · 목
命烈狀啓以爲臣敬奉聖諭馳到懷德縣性潭里傳諭于新除授師傅宋煥箕處則以爲臣日前祗承批旨所叨職名未蒙許解區區微分一切閔蹙忽玆夢寐之外新除恩命又出尋常至有史官遠臨傳宣聖諭臣惶駴隕越不知所措謹當以一疏仰陳瀝血之懇云矣○命烈狀啓職銜下具書姓名承旨以違格請推也
정조 20년 · 강
命訓將李柱國越俸一等參軍金尙埰嚴棍畿邑充軍
정조 20년 · 목
敎曰卽聞毓祥宮守直中官所告則墻外松木斫根至於六株之多近來松禁至嚴之時其所把科不但駭然莫重處墻外至近之地不禁斧斤之聲其爲悚然尤當如何爲該將臣者若念外門靑帳偸竊時先朝處分之事則其所巡禁豈敢放忽乎當該將臣爲先越俸一等參軍嚴棍與松軍畿邑充軍
정조 20년 · 강
命待敎李存秀仍任考績限內爲之
정조 20년 · 목
內閣以直閣待敎未差考功不得擧行啓敎以待敎李存秀仍任考功雖過日次考績則限內爲之
정조 20년 · 강
命抄啓文臣十二月朔親試及宣傳官都計劃射講明日爲之仍命新舊抄啓文臣試射以能射人抄擇不能者以製代射
정조 20년 · 목
內閣以抄啓文臣今十二月朔親試以何日擧行啓敎以明日爲之宣傳官今年都計劃射講同日爲之處所春塘臺爲之又以九月朔新舊抄啓文臣試射何日擧行啓敎以日寒如此不能操弓之類何以成樣乎歲除不遠只以能射人抄擇擧案不能者射代待題下製進排律事分付
정조 20년 · 강
罷獻納韓致應正言沈達漢職遞執義申禹相掌令李益恢洪受浩司諫李顯默
정조 20년 · 목
政院以韓致應沈達漢違牌捧入罷職傳旨敎曰近日臺諫每日待漏城上所詣臺之法意無難毀劃合啓而然矣次對而又然矣開口與不開口言事與不言事猶屬於進身後事而竝與詣臺而不爲向於飭敎之後又復若此竝罷職其中衆所共知情勢人許遞在外人亦爲許遞都憲及兩南臺勿捧傳旨政官牌招開政可以行公人差出後勿長鎖臺廳
정조 20년 · 목
敎曰詞訟之地職務相妨提調尹師國所帶判尹許遞今日政差出
정조 20년 · 강
命兵曹參判李太亨遞差以權裕代之前望也郞廳李海淸拿處注書柳遠鳴推考院隸科治
정조 20년 · 목
政院啓言院隸檢束屢勤飭敎而莫重殿庭輒有褻慢之習事之駭痛莫此爲甚不能察飭之當該實注書請推考敎以注書推考院隸可謂亂民付之法曹嚴治照律啓聞當該兵曹入直堂上遞差郞廳拿處
정조 20년 · 강
以李昌漢爲承旨尋遞以李普天代之尋遞以洪聖淵代之幷前望也
정조 20년 · 목
昌漢違召命許遞普天入侍命下之後趁不詣閤敎曰當該承旨所爲駭然遞差
정조 20년 · 강
命靈巖郡漂人從願發回該鎭將朴東旭令帥臣嚴棍罷承旨李文會職遞差承旨李鼎揆李肇源蔡弘遠申鳳朝知義禁李聖圭重推羅州牧使任焴
정조 20년 · 목
全羅監司徐鼎修狀啓以爲靈巖郡梨津萬戶朴東旭所報內意外荒唐船一隻來到本島榧子洞事甚驚惶卽往其船以書問之則大國江南船隻格卒十二名到關東裝太遇風漂到云該郡守吳在斗以地方官卽當馳進問情而與彼人嫌不得相接故發關于原定兼邑康津縣監李勉輝處馳進問情而所安島雖是候風往來之地初一日漂船形止初四日始告本官者已極稽緩自該郡初四日報牒初六日始爲來呈邑鎭擧行俱極慢忽該郡座首公兄及該萬戶朴東旭待竣事拿致嚴棍計料敎以秋冬間風勢涉江雖利駕海則難舟橋編結時爲江民還以爲便而水帥辭陛也亦以邊情宣諭而近日漂船問情也擧行也無不稽緩劇寒船路之遲滯雖或似然而靈巖漂人之形止稽報最爲甚焉該倅嫌不問情姑不處分鎭將令帥臣各別嚴棍依兩邑漂人例由陵由水間卽爲從願發回事三懸鈴分付○全羅右水使金處漢狀啓以爲臣營虞候辛有燦羅州牧使任焴本州智島異國漂到人問情時彼人年歲居住或當問而不問莫重邊報若是疏漏虞候辛有燦該牧使任焴之罪請令攸司御處敎曰羅州報牒疏漏事該帥狀請該倅拿處而別無關係欲待禁府拿來草記措辭下批俾除捧糴時許久曠官之弊而始爲問之禁府草記該房以齋日退却云往古來今名以禁府草記過齋捧入自有該房以後初聞當該承旨罷職在院承旨遞差以尊王府之事體而該堂事亦難免巽軟當該草記堂上遞差該倅爲先從重推考今番漂船問情設有些少不審之端此時守令不可空官雖於請罪之後待回下然後上送事一體分付
정조 20년 · 강
以黃昇源洪仁浩申耆徐郁修李昌會魚用謙爲承旨昌會尋遞以李海愚代之幷前望也
정조 20년 · 강
遞吏曹參議成德雨以蔡弘遠代之前望也
정조 20년 · 강
有政吏曹參判黃昇源兵曹判書鄭好仁追
정조 20년 · 목
以宋翼孝爲執義李景溟爲司諫鄭最成沈奎魯爲掌令朴鍾淳爲獻納金熙華爲正言李在學爲判尹李書九爲戶曹參判韓光近爲左尹曺允亨爲副總管
정조 20년 · 목
敎曰試官中罷削人敍用
정조 21년 · 강
行社稷祈穀大祭
정조 21년 · 강
召見行護軍李義駿于便殿
정조 21년 · 목
予謂義駿曰小學立敎註解先納者今方看閱而大抵集註體格必貴簡潔嗣後編次必須極意精諦一字一句屢回淘洗令人可讀也仍擧註解中義例異同處四五條歷詢其取舍之義仍謂義駿曰完篇當在何間義駿曰明倫篇可趁望間稽古以下比此稍易若到二三月間似可訖工矣予曰若趁開講前爲之則好矣
정조 21년 · 강
召見直提學李晚秀于便殿命諸道所在册板自京司印來時待惠廳翻關公事印來
정조 21년 · 목
晚秀啓言諸道册板之自京司印來者有特敎然後方許發關而亦必翻關惠廳同爲知委以爲憑考會減者乃是不易之法式而近來此法久廢雖以本閣言之每當印書之時初無翻關之事其在尊事體杜後弊之道不可不申明定式此後則無論內閣玉堂春坊雖係因下敎印上册子必待惠廳翻關公事然後方許印來諸道之擧行惠廳之會減亦皆準此事書揭本閣一體知委於惠廳及諸道似合事宜從之
정조 21년 · 강
備局以行護軍徐龍輔有司堂上差下啓
정조 21년 · 강
召見都承旨徐邁修于便殿命黃海水使恒處甕津虞候恒處所江事令廟堂稟處
정조 21년 · 목
邁修以前黃海監司啓言黃海水使風高六朔在於甕津風和六朔在於所江而其每年兩次移來移去之時外驛馬夫之推捉本邑民吏之奔走弊端不少且水使兼行府使事務而一年强半在於所江一隅之地訟獄及輸納之民道里不均愁怨載路今則虞候旣已新設虞候使之恒處於所江水使使之恒處於甕津則關防別無疏虞之慮邑務實爲方便之道矣敎以令廟堂稟處以除兩處吏民之俱困固好而甕津則府治所江亦關防專此忽彼能無偏勝之弊乎竝以此意知悉回啓
정조 21년 · 강
命海州判官李惟稱信川郡守鄭述仁相換各令久任
정조 21년 · 목
前黃海監司徐邁修啓言諸道守令數遞邑不堪任及可合相換間邑者條列狀聞事臣在海營時所當擧行而本道郡縣窠旣尠少且文蔭武堂上堂下官階各異有礙相換而海州則物衆地大自是難治之邑而新判官李惟稱屢典郡邑爲治老鍊但其痰病恐有妨於營下劇務信川郡守鄭述仁政多剛核合置大處本郡糴弊又旣釐革若許相換各令久任則事甚便宜而信川亦是數遞邑故臣不敢遽然請換從之
정조 21년 · 강
忠請監司林濟遠陳疏乞遞賜例批
정조 21년 · 목
疏略曰臣自叨隆寄隨事辜負乃者漕船事出而壞法干科之罪益著矣籌司譴罷之請已屬末勘公務擧行之飭又出常格只增懍惕不謂甄敍之命又在歲抄之餘罪名自歸蕩滌臣雖無似顧其職則藩任也以罪而罷之無故而敍之一閫三倅皆已拿勘臣獨晏然於五十州之上四維所關亦非細故也且臣生長於湖中桑梓之地聲氣若接瓜葛之鄕痛恙相關平常延接跡或涉於交通等間裁決謗易速於關節臣性本荏弱亦不能一切揮斥此固臣之罪也而不知之中或不免以私妨公之歸及今不免則誠恐大段僨躓伏乞特許遞免
정조 21년 · 강
命松都武科回榜人梁濟洙數日後使之肅謝
정조 21년 · 목
兵曹以開城府居武科回榜人梁濟洙上來啓敎以雪後春寒若此數日後使之肅拜加資如有定式其前下批
정조 21년 · 강
三營門以武科回榜人梁濟洙宴需助給啓
정조 21년 · 목
訓鍊都監禁衛營御營廳俱以梁濟洙處宴需米三石木綿五疋助給啓
정조 21년 · 강
行護軍徐龍輔疏陳病狀乞遞備局有司之任賜批
정조 21년 · 목
批以卿其勿辭竢少間行公
정조 21년 · 강
命承旨韓晩裕上疏還給權仁重追榮題狀與下批之銓官勘處事問于廟堂
정조 21년 · 목
晩裕以仁重追榮事陳疏自引敎以先朝金石之典曰以近來定式疏語大是不審至於本事事未前聞題狀與下批之銓官勘處事問于廟堂此疏還給
정조 21년 · 강
命京兆癃老民人令賑廳頒給米木綿有差其中無籍者添錄實籍前式年勘籍部官査出勘律
정조 21년 · 목
漢城府啓言招致各部官以傳敎內辭意申申戒飭使之遍察坊曲六十以上貧寒不能資活者詳細抄報矣各部成册來到後當入而不入不當入而入者更加査櫛別單書入而今此見抄之民幾皆是根著不固身世單寒故無籍居多揆以籍法所當置而不論而旣有年前發賣分還時特敎同抄之已例況今賙恤之擧亶出於惠鮮優老之盛典則自臣府有不敢任自存拔有籍無籍區別開錄以待朝家處分各部字內遺棄兒亦令着意搜訪則東部有遺棄兒一名故謹依字恤頒則枚報賑廳繼此探察毋敢懈弛事另飭各部敎以抄報七十八人卿等與戶房承旨明日日晏後偕往該廳年九十以上各給米六斗木一匹去核三斤八十七十六十同此例米則遞減一斗頒給後承宣回奏其中衰病無以自致之類另定部郞惠郞就其家分給後草記無籍者幾爲三之二渠輩何辜莫非部官不謹之致特爲許付仍卽添錄實籍而何可每每無論前式年勘籍部官査出令該府拿問勘以常律此後則須勿如今之混圇爲說隨其現發直以草記勘罪
정조 21년 · 강
命華城留守趙心泰應資老人狀啓還下送嚴飭加數登聞
정조 21년 · 목
該留守以癃老窮獨兒弱三十三人各給米藿歲首應資遺漏老人三人姓名年歲居住馳啓敎以似此狀啓豈可掛眼還下送至於應資老人之前云無乎者今爲三人又令更査當爲倍蓰三査四査又不知爲幾十人更令守臣査實未滿十數之前勿爲狀聞未必以十數硬定爲限者誠心求覓以其幅員必不下此數守臣如不欲加數登聞分遣史官宣傳官於每面俾分守臣與通判之勞以此意令廟堂嚴飭稍遠之面姑舍是追報三人有府底居住之人當初擧行之疏忽卽此益無所逃其罪尤豈不駭然乎此意一體嚴飭
정조 21년 · 강
命柴胡養胃湯一貼煎入
정조 21년 · 목
敎以進御柴胡養胃湯前方中人蔘加二分柴胡減五分去黃芩一貼更爲煎入
정조 21년 · 강
藥院提調及諸閣臣請承候命退去仍命傳諭于都提調及左右相使之勿爲入來
정조 21년 · 목
政院啓言藥房提調金文淳爲承候來詣請對矣敎以膈氣雖降今番所經頗緊之致姑不酬應而差過一兩日足可强力亦非喫着茶湯之症聞卿以久未登筵爲菀有所下敎於醫官矣何以錯傳丁巳正月有此請對卽爲退去都提調若或入來日前已有下敎於宰臣者令掌務官傳之○又啓言諸閣臣爲承候來詣請對矣敎以二直提學入侍連有下敎則請對何事乎卽爲退去明日亦勿入來左相之篤老右相之所愼若欲入來則當於寒殿召見欲勿使予更添別症切勿入來事遣檢書官傳諭
정조 21년 · 강
命前吏曹參判徐邁修前參議韓晩裕正言權晙竝施罷職之典權相耆追贈敎旨令該曹爻周此後贈典亞三堂無得各自題給事著爲式
정조 21년 · 목
備邊司啓言本月初六日政同知權仁重父相耆贈職事見甚驚怪先已囚禁下吏當該銓官擬將從後論勘今因承旨韓晩裕陳章自首有題狀與下批銓官勘處之命矣先朝金石之典何等嚴重而相耆本是庶類仁重卽西邑官屬之免賤者云則正言權晙之請贈華銜韓晩裕之手筆許以天官俱萬萬駭然開政銓堂徐邁修之未能照檢循例啓下亦極不審正言權晙前吏曹參議韓晩裕前吏曹參判徐邁修竝施罷職之典權相耆追贈敎旨令該曹卽爲推尋爻周此後則凡係贈典時急擧行者及卿宰例贈之外長銓行公之時亞三堂無得各自題給事請申明舊例定式從之
정조 21년 · 강
命還送全羅監司徐鼎修珍島郡田結民戶軍丁數爻狀啓仍飭該郡守洪述祖自今年躬作田畯之事更勿移擬於京外之職俾懲頑濫之習
정조 21년 · 목
鼎修以珍島郡丙辰年田結起墾民戶還集軍丁代頉數爻馳啓敎以該倅擇送意謂盡心職事未聞土日闢之效事事占便何事奉行朝令乎忠臣之家怠於官事不畏朝令若此可懼者忝厥此狀啓還下送自今年躬作田畯無若前日之避事仍令銓曹知悉以洪述祖爲名者更勿移擬於京外之職俾懲一分頑濫之習來秋報來又或若此爲先拿致營門從重決杖狀聞事令政院題送書目
정조 21년 · 강
命江華留守金履翼平安監司朴宗甲癃老窮獨救恤狀啓還下送
정조 21년 · 목
履翼以癃老窮獨三人所給米木醬藿數爻馳啓敎以似此狀啓豈可掛眼還下送○宗甲以癃老窮獨營下救恤十一人姓名年歲題給物數馳啓敎以此等狀啓豈可掛眼還下送
정조 21년 · 강
命江原監司徐有防癃老窮獨濟活狀啓還下送仍飭全不報來守令等指名狀聞
정조 21년 · 목
有防以先從營下及附近邑癃老窮獨人役姓名年歲濟活物種開錄于後窮病兒弱之不能自食者一體開錄其餘遠邑形止鱗次登聞計料馳啓敎以亦可謂後時而數則夥然然道內各邑闕報處夥然其間或有加報者乎此狀啓還下送全不報來之守令等指名狀聞令政院三懸鈴題送
정조 21년 · 강
命京畿監司李冕膺坡州高陽兩邑癃老人搜覓申飭狀啓還送仍命華城綸音懸板印進後於畿伯廣留此狀啓令華留見之
정조 21년 · 목
冕膺以坡州牧使金爔高陽郡守王道常身作面任搜覓境內村里一一周給後來告之意嚴加申飭馳啓敎以愛親者不敢慢於人昭載聖經引用綸音而此道伯擧行與聖經與綸音同乎否乎此等狀啓何可掛眼還送而此道伯坐在慢字這裏者懸板今日獨印進而華城印進尙後於此道伯及廣留此狀啓雖是還下送者使華留見之
정조 21년 · 강
命平安監司朴宗甲越俸與問備幷分揀仍飭備局黃海監司閔台爀癃老救活狀聞遲滯委折査處
정조 21년 · 목
備局啓言頃以兩西癃老窮獨救活之擧行遲滯事有關問草記之命矣卽見平安監司朴宗甲所報則以爲癃老窮獨不能自食而庇身者搜訪救恤之意知委於道內列邑先自本營下另加採探助給衣糧以朝家濟活之特恩面面曉諭俾免臨歲凍餒之意今方狀聞其間遲延委折擬待列邑齊報一體登聞計料而昏迷稽緩不能仰體特軫之聖念修啓後時自底於擧行慢忽之科無所逃罪爲辭矣癃老窮獨卽古聖王發政施仁之必先濟活者也齋殿寒宵曉漏旣撤而恩音誕宣乃有諸路飭諭之擧則爲道臣者當自本府及附近諸邑卽卽擧行後形止爲先狀聞可也有撥路處尤爲自別而看作例飭奉遵朝令緩忽莫甚關問之後始以營下擧行狀聞者其在旬宣之義誠極寒心該監司朴宗甲旣因特敎越俸請更爲從重推考敎以設有未及報來之邑追當報來取見狀本數旣夥然名色消詳比海伯之初不致意初不着念自有勤怠之別涇渭云云政用於此等處越俸與本司所請問備幷分揀海伯緘問尙無皀白不可但以節節駭然言遲滯委折本司査處
정조 21년 · 강
賑恤廳以六十以上不能資活人米木綿頒給啓
정조 21년 · 목
漢城府別單中七十八人內六十人先爲來待故九十以上二人各米六斗木一疋去核三斤八十以上五人各米五斗木一疋去核三斤七十以上二十六人各米四斗木一疋去核三斤六十以上二十七人各米三斗木一疋去核三斤合米十四石十二斗木一同十疋去核一百八十斤一一頒給而其中病不能來受者爲十八人故發遣本廳郞廳與各該部官眼同分給而道里稍遠待畢給還來更爲草記之意敢啓
정조 21년 · 강
忠淸監司林濟遠以淸安前縣監李鼎烈三件不法事査實及楊哥邀路作變之事馳啓命本事待拿囚覈實而土豪令道臣考法處置後狀聞
정조 21년 · 목
該監司狀啓以爲向因臺疏淸安前縣監李鼎烈三件不法査實啓聞事應問各人捉致臣營以公州判官金箕應石城縣監許霔差定參覈官眼同究問嚴覈取招則淸安座首延德漸吏房金光洽口招以爲占山事前官爲營親山緬禮求得山地之際境內見有可合處而土班楊哥村居與三冢在其近處村家則百步外不見之地墳山則三十步許相望之間今年夏間前官躬到山上邀致山主楊德壽及門長楊漢等言及占葬之意數次又爲躬懇果爲得諾而諸楊之議或恐携貳適當一鄕齊會前官更爲面請則其中楊漢祚楊泰陽終不肯許其後前官以爲諸議旣不純同則占山今無可論而官旣請之民不許之一番說罷在所不已故遣吏婁邀一不肯來前官惡其頑習以楊漢祚差出別監以楊泰陽差出別將使之現身則一村諸楊作黨入來於官門外不欲現身無數發惡甚至石打官門驅踢官隸擧措極其危怕故不得已作拿者十人拘囚一夜則漢祚與泰陽始乃現身故作頭五人則決杖十餘度後竝放送泰陽別將之任現身後因其呈單卽爲許頉漢祚別監隨行五日之後請由歸家仍爲逃躱而前官只以自現免罪之意使之聞之而已初無發差推捉之擧而漢祚逃躱之後出沒京鄕煽動浮言其所詆捏罔有紀極所聞狼藉前官旣行緬禮於畿山不復置心於山事矣及到至月漢祚還家百般誣辱又見曾經座首張翼光爲名人聚會諸族同聲數罪曰山事之葛藤由汝之干涉當以官家之罪替打汝臀云云翼光僅以身免前官聞以爲駭始爲推捉漢祚則一門男女蝟集於將差或以杖打或以口咬而漢祚之同生及四寸刀刺將差衣無完處而幸賴絮厚刃不及身漢祚則因勢逃逸故刀刺杖打者七人捉囚報營依題辭分首從四人則略懲放送三人則刑推仍囚漢祚逃躱在於七月而至月以前未嘗一番發差本村三十戶盡是楊哥他民則不過二家而元無一戶渙散之事大抵占山之擧不過初頭擬議實非完定秋初罷計之後卽行緬禮於他處則雖使楊哥許葬於當初懇請之處今無可用又豈有威脅奪占之可論勒婚事則前官之十寸庶族十九歲兒無所依賴率置衙中而邑中閑散人金元興之第三妹有當婚者元興因忠州居前官同姓兩班轉托請婚而元興果以有食根之民欲爲拔身之計前後結姻班族居多而兒是庶族則亦非降娶故果爲依請許婚此不可以勒婚言元興父母在時已爲區處財產於子女故過婚後畓二石落田二日耕渠自依分衿許給此非官家之所知竪碑徵錢事則前前官洪等移拜順天後一邑擧有去後之思而立碑自有朝禁故欲作不忘臺鄕會議定後每戶收錢三葉次知委民間具由告官則前官以爲雖一分之微斂之一字不可擧論已收之錢一一還給參論之三鄕所卽令汰去故築臺一節遂爲停止而令前所收錢爲四十一兩六錢旣收還給反有弊端且待日後期欲立臺故雖以還給樣告官而錢則自鄕中定出儒鄕有司各一人逢授官家則只知其還給不知其有司分掌之狀則終歸私橐云云尤爲千萬孟浪云楊漢口招以爲本縣前官爲營緬禮占山於渠所居村百步之地而三十步許又有渠曾祖父母冢前官躬到山上邀請相見以同山共守日後相好之意懇請故渠與德壽相議不得已許之矣同姓人漢祚泰陽等雖非山主而世居山下不欲許葬有所相持則前官以此轉輾層激以漢祚爲別監泰陽爲別將渠等亦有班名降定鄕任極爲冤痛故諸宗同入官門渠等則不欲現身官家則必欲投刺如是之際自致紛紜則謂以作拏官門執捉十人枷囚獄中故漢祚等果爲現身則捉囚各人分輕重嚴杖放送泰陽別將之任呈訴頉免漢祚則仍爲逃避逃避之後自官必欲捕捉多般窺探渠等恐被罪責各自隱避於他洞不遑入處彷徨度日此無異於渙散又以漢祚毀謗官長發差推捉不肯就捕則委以驅打官差捉致七人或杖或囚諸楊之前後被囚皆由山事云臺疏所論三件事雖不可謂之金無苗脈亦不可斷以皆有干犯婚媾之約出自媒妁衿分之物非因攘奪則勒婚二字未可硬斷建臺之議始自衆民斂錢之罪至汰三鄕則自染與否似非可論最是占山一款無論面懇與威脅官民相持徒損事面雖在罷意之後見忤至强之族借占之計已屬筌蹄差任之擧轉成葛藤訕讟朋興疑怒未已發差推捉乃在事過之後而刃刺口咬俱有當施之律則所犯各人之或囚或刑係是因營題擧行者此與山事條緖各異而境內占山明有法禁則雖云擬議之事自歸違越之科矣臣於行査之際淸安兼任淸州牧使李寅燮牒呈以爲淸安前官衙眷撤歸之路無賴數十輩隱伏山僻或持兵器或持火具邀路突起杖打前官十二歲兒子至於氣絕之境書册衣食盡被燒燼適因過去鎭校之挽解得免慘禍此必楊哥所爲故四下跟捉先從就捕者査問則楊哥數三人果爲作頭誠使前官果有結怨於邑民陰募徒黨闖伏路次其所設施專出戕殺之計則似此凶獰殆無異於向來衿海之變此輩之平日頑硬眼無命吏之習所關不少今方幷行搜捕別加懲創計料而此雖査事之外跡其端緖不無相關故竝爲馳啓敎以本事待其拿囚當爲覈實而土豪楊哥要於路之所爲不可但以痛惡言旣聞之後若不別般究覈以法繩之孰肯爲官長乎嚴飭道臣分等考法處置後狀聞事分付
정조 21년 · 강
命中官朱世章過名日後嚴治
정조 21년 · 목
因禮曹濟州正朝方物看品內入單子敎以不卽提稟使遠人齎糧滯留當該中官過名日後嚴治
정조 21년 · 강
命領議政洪樂性賜几杖敎書還給知製敎分排之該房承旨李晚秀
정조 21년 · 목
因領議政洪樂性賜几杖敎書敎以名以代撰似此敎書不可循例啓下給之分排之所謂該房承宣
정조 21년 · 강
慶尙右兵使洪仁默以本道年例下送月課銃藥丸限三年移送華城府而今已準三年之限自今年依例受去馳啓
정조 21년 · 목
該兵使狀啓以爲總戎廳關據巡察使臣李泰永關內本道年例下送月課銃藥丸限三年條移送華城府而自癸丑至乙卯已準三年之限今年爲始依例受去啓敎以始自今年還屬則此帥臣外皆不狀聞本司何無照察論責
정조 21년 · 강
忠淸監司林濟遠以癃老窮獨救恤啓
정조 21년 · 목
該監司狀啓以爲公州等二十九邑先爲擧行後報來故癃老窮獨人姓名年歲題給物種一從邑報修成册上送而此外各邑則待其齊報鱗次陳聞計料○公州良人鄭興道等十一人各米三斗醬一斗甘藿十立石魚一束洪州良人李加朴金等四十四人各米三斗鹽一斗大口一尾大興良女張召史等三人各米一斗醬二升甘藿二立韓山良人李春才等三十八人各米一斗醬一升甘藿三立舒川幼學任鋎等四人各米一斗醬一升甘藿一立沔川幼學許權等三人各米四斗白木三十尺溫陽良人成老未等十八人各米一斗明太五箇林川幼學趙時鎭等十一人各米二斗醬二升甘藿二立文義良人李德貴等二人各米二斗醬三升甘藿十立燕歧幼學安宗說等八人各米一斗醬一升明太三箇甘藿二立靑陽良女趙召史等十八人各米一斗醬二升永同良人金介培等十五人各米二斗醬一升甘藿三立靑魚二箇靑山寡女尹氏等十九人各米一斗醬一升明太五箇藍浦病人金漢奉等三人各米一斗醬二升甘藿三立尼城私奴世辰等八人各米一斗醬一升甘藿三立連山僉知李瑊等九人各米二斗醬二升甘藿三立石魚三箇懷德良人韓萬世等二人各米一斗醬五升全義寡女呂氏等二人各米二斗醬二升甘藿二立石魚三箇定山嘉善任舜夏等二人各米四斗甘藿六立生鷄一首石魚一束疪仁良人金甘乭等五人各米一斗醬一升甘藿一立懷仁私奴德貴等十五人各米一斗太五升醬五升鎭川嘉善朴尙弼等七人各米五斗鹽三斗大口三尾報恩寡女秋氏等八人各米一斗太五升醬五升恩津良人盧貴乭等三人各米二斗醬五升甘藿九立陰城良人金成元等二人各米一斗醬二升甘藿三立稷山幼學趙漢彬等三人各米二斗醬三升甘藿五立唐津嘉善洪是浩等七人各米三斗醬五升大口二尾明太三箇牙山良人沈明昌等十二人各米一斗石魚五箇結城內司奴明卜等二人各米一斗醬二升甘藿二立
정조 21년 · 강
京畿監司李冕膺廣州留守徐有鄰以分院移設採探民情啓
정조 21년 · 목
該監司狀啓以爲以分院移設便否採探民情審量事勢論理牒報之意發關於地方官楊根郡守金鍾翕處則該郡守牒呈內燔造釜基之十年一次輪回移設於廣州六面及本郡一面乃是分院規例而本郡釜基已至四十六年之久自致深陷每當夏潦不無水湧之慮且近處柴木幾盡莫重燔役實多苟艱之患分院所屬之願移他所勢所固然而遷移與仍存之間在本郡居民別無利害之關係云臣亦別歧採察則院屬之欲爲遷徙於廣州者一則爲柴路之稍近一則爲釜基之堅固五十年安土之私計有不敢自恤專爲進上之地也楊根民人則習熟已久不知其損益之懸異至於廣州民人則移設之際恐有搬移棲遑之患且慮私養樹木之採樵擧皆不願楊根分院之設置已久釜基深陷樵路苟艱勢所必至無怪其院屬之必欲依例移設而廣州民情之不願旣如此移設之後不能無祛一弊生一弊之慮請令該院稟處○該留守狀啓以爲以分院移設事知委於本府判官金履鎬處基址民情之如何使之多般探問則本府退村面有分院舊基而以柴路釜基之難便移設於楊根而其間相距不過咫尺之地則還設與否非所可論其外五面中或不無自分院云云處而非但近來柴場到處童濯六面民人在前火粟踏驗之時戶米收納之際院屬濫懲之弊實無堪支之勢矣自再昨年以後幸蒙朝家軫念嚴飭之恩庶幾安堵今若遽議移設則擧皆不願將有搬移失所之歎此所以從前屢議移建而旋卽停止至于今仍舊貫者也請分院移設一款今姑置之
정조 21년 · 강
分遣承旨馳詣宗廟景慕宮奉審摘奸
정조 21년 · 강
召見藥院提調金文淳于便殿
정조 21년 · 목
因承候啓辭敎以昨日喫藥一貼卽差適可爲可更何必多喫今日一貼外自明日停止卿則其間連爲入來晚後欲爲召見而今日問候以明日日次仍用
정조 21년 · 목
敎以進御柴胡養胃湯前方中柴胡加五分人蔘減二分一貼煎入
정조 21년 · 강
禮曹以來戊午式諸科初試吉日啓命廟堂修明通編法典俾嚴科場
정조 21년 · 목
禮曹以來戊午式年諸科初試吉日啓允之敎以科場之不嚴莫甚於近日與其臨期操節有欠待士之道一依通編法典前式廟堂草記修明之則雖欲不嚴得乎卿曹知悉○進士初試八月十九日生員初試同月二十一日文武科初試九月初四日雜科初試同月十六日
정조 21년 · 강
命厚州鎭陞邑事姑觀來頭制置更爲議定防守將移兼事令該道臣關問於厚州鎭與長津府具由狀聞
정조 21년 · 목
備局啓言頃因厚州設鎭擧條批旨厚州依關西上土例爲屬邑別中營勿以鎭卒稱之與直設官府與否關問該道矣卽見咸鏡監司趙尙鎭狀啓則枚擧南兵使李壽鵬厚州僉使李健秀牒呈以爲厚州之民願邑不願鎭而開拓不廣遷徙屬耳戶不過四百則民社之責恐難遽議今旣設鎭賦役獄訟使之專管不爲管轄於三水則外雖鎭名內實邑治募集奠接的見其效然後陞作官府如茂山長津之例則似合事宜別中營設施事厚州與三水同是邊地而衙門相敵體統苟艱邑樣至殘排置無路先以邊地履歷作爲獨鎭軍田籍三政一委該鎭俾得主管而別中營則今姑置之該僉使所報中長津之防守將減罷移定於本鎭事長津關防無遜於厚州則旣設旋罷近於銷刻置而勿論事竝令廟堂稟旨分付矣厚州設鎭之凡百措置規劃已定成就可期而旣作獨鎭履歷之窠則訟獄之主管民人之奠接名雖鎭將而事同邑倅不必以陞爲邊地有所輕重此則稍觀來頭制置更爲議定恐未爲晚至於防守將移兼一款道臣以長津之旣設旋罷爲持難之端然該僉使曾經長津府使形便事勢必當稔知防守移來之後各鎭管轄之方校屬名目之數或有彼損而此益府使則無緊於關防僉使則有助於節制者亦必有所見令道臣詳細關問于厚州鎭與長津府竝與前冬知委移屬罷置等諸條而具由狀聞後請更爲稟處允之
정조 21년 · 강
命義州拯活人命人安聖喆等十二人竝加資
정조 21년 · 목
平安監司朴宗甲狀啓以爲義州府尹沈晉賢牒呈內去八月初三日四日之雨江水大漲沿邊民戶及諸島把守俱爲墊溺故別定將校各給船隻使之分送拯救嘉善安聖喆往九里島上端把守將卒九名居民一百二口拯出出身文仁章往九里島下端把守將卒六名居民九十六口拯出閑良獨孤鉉往黔同島把守將卒六名居民九十七口拯出出身方淳往蘭子島上端把守將卒十二名居民一百七十口拯出出身申聖倜往蘭子島下端把守將卒九名居民二百七口拯出閑良韓今琦往麻島上端把守將卒九名居民一百五十八口拯出出身鄭涉往麻島下端把守將卒六名居民一百十八口拯出出身高宗赫往新島把守將卒六名居民一百三十八口拯出閑良張大晦往多智島居民一百八十二口拯出閑良方道彥往光城面上端把守將卒六名居民三百四十四口拯出閑良車尙道往光城面中端居民一百二十二口拯出而古城面乃是四面受水之地居民渰死至於二十二名之多其餘諸民正在危急之際本里居民閑良金一坤出力結桴拯出三十人口云矣本府今年水災挽近所無諸島居民淪胥以溺而府校安聖喆等乃能出沒危濤所拯人口數皆逾百土民金一坤義不顧身私自拯活者誠極可尙論賞一款請竝令該曹考例稟處敎以何待回啓一幷加資明日政下批
정조 21년 · 강
推忠淸監司林濟遠仍命淸安前縣監李鼎烈拿問
정조 21년 · 목
義禁府啓言忠淸監司林濟遠啓本淸安縣監李鼎烈所犯諸條査實事判付內本事待其拿囚當爲覈處事命下矣李鼎烈所當卽爲拿囚而取見其査啓則旣不以令攸司稟處爲辭不但査體之疏忽自臣府有難遽然請拿請當該道臣推考李鼎烈令政院捧傳旨啓下後擧行允之
정조 21년 · 강
還給黃海監司閔台爀水營歲抄啓本上送狀啓
정조 21년 · 목
黃海監司閔台爀以水使徐英輔丙辰條歲抄啓本御覽册子付撥上送馳啓敎以諸道水使例皆直狀啓此狀啓還下送此後政院嚴飭
정조 21년 · 강
放龍潭縣定配罪人李弘謙
정조 21년 · 목
敎曰今夜不問夜事分付
정조 21년 · 강
平安監司朴宗甲以上土鎭兼帶別中軍擧行節目馳啓
정조 21년 · 목
該監司狀啓以爲江界府上土鎭兼帶別中軍事謹與該府使李仁秀該僉使洪允復兵使任嵂逐條講究後擧行節目成册子上送令廟堂稟處○節目奧在癸丑冬朝廷許闢三川丙辰春復許慈城蓋此兩坊之許闢亶出於闢閒土而實邊圉也四年之間民旣成聚菑畬之餘歲仍大熟先入者已懷樂業之心新到者漸有奠居之志而田稅不收身役不侵三千餘戶莫不含哺鼓腹於雨露之下而第鎭守之官未定撫御之政方急於是下詢道帥臣及地方官遂移設上土鎭於昆長坪而用關北端川府使之例以該僉使兼江界防營別中軍昆長坪在麻田慈柞兩嶺之間北據慈城之正路西臨知弄怪上游形勝之控制往來之要會無異於舊上土而蔘路之句檢不疏把守之察飭尤便況令總制麻嶺以西順人情而不分府民鎭卒重邊守而兼行保障繭絲凡係蔘政邊禁詞訟之事大者報防營小者自斷而兩坊民勸耕三年外加蠲二年之稅蓋軫新集之戶方服移鎭之勞不欲更責其田賦也恩旨誕宣群情胥悅愚夫愚婦莫不鼓舞感激仰頌朝家曠絕之澤同心幷力爭先赴功興作不擾功役遄訖先成者客舍大廳六間左右翼軒八間三門三間東軒八間內外三門六間軍器庫三間刑吏房三間供需三間羅卒直所三間驅從房馬厩各一間其餘將廳四間執事廳四間大同庫三間工房庫三間官廳五間作廳四間討捕廳三間亦爲磨鍊爲屋凡七十一間皆旬月內所營度而創建者也至若補鎭廩繕軍物之資又不可無別爲措劃故設屯田百餘日耕於慈城舊基秋收之穀當不下三百斛以此屬之別中營使之用蓄有節則修擧之際庶可爲一助也見今衙門貌樣粗成急先事務略具而城堞之築烽臺之設軍制之變通卒伍之整頓則時未遑焉以鎭方草創民力未可煩耳稍俟就緖可以次第施措而擧行諸條成節目謹列于左以爲永久導守之地事一別中軍與防禦使相見禮一依兵水營虞候例一本鎭僉使旣兼防禦營別中軍體統規模與管下各鎭將宜有別焉文牒去來各鎭將則單牒於別中軍而別中軍則直爲行關相見禮則使各鎭將一依京軍門千把總哨官挨次之法以平天翼施行一總制麻田嶺以西無論新舊闢府鎭民專爲管領聽其訟獄一依永宗例大者報防營決處小者自斷一邊禁沿江七百里一倂總察而夞怪從浦楸坡馬馬海四鎭將留防時自別中營月三摘奸有事則報防營處之無事則以無乎每朔末修報一新闢閭閻把守一依滿浦伐登高山里等鎭例亦爲主管申飭一搜蔘一款係是大政上土鎭處梨嶺麻田兩嶺之間故以鎭將定爲搜檢官當其諸路採蔘軍下山時一一句檢修報巡營及本府自是流來之規也今雖移鎭於昆長坪把路之交會蔘丁之咽喉與舊上土無異搜蔘則仍舊擧行旣已總制三川慈城則丹黃兩節入山時兩坊民採軍分排抄送事亦爲主管成册修報一嶺阨處山腰以上犯䂨犯耕者自有當律而今此新來之民不知法意犯耕䂨之弊難保其必無新闢處山封野闢等節另察嚴禁俾無關防疏虞之弊一各邑流來民從其自願面里使之奠接後報本府一各邑刷去民則江邊七邑外一切勿許雖江邊民刷送者考其原籍計其年條後報本府施行一戢盜之政牛酒松三禁竝爲主管一旣設中營則事當添增軍額而新集之民務盡懷保之道姑以上土前軍額仍置稍待數年馴習量宜漸次添增使別中軍主管簽丁報防營施行一軍制創立之後習操則依南兵營端川例防禦使到該地方設行一以除衆軍勞費之弊一以防邊門曠戍之患一本鎭有兵房軍官軍器官廳工房大同等監官各一執事一吏房由吏軍器色各一通引二軍牢三都訓導房子各一元額已極零星而今兼別中營則自防營固當略倣兵水營虞候例加設校卒合成衙門貌樣增置兵房軍官執事各一討捕軍官二兵房色吏通引急唱驅從各一軍牢四名婢子三名新設校卒料米稍優磨鍊新設者旣從稍優則舊鎭屬給料雖有定制新舊優薄不但班駁亦非通融一視之意毋論新舊兵房軍官軍器官廳工房大同等監官執事討捕軍官每人每朔各六斗式吏房由吏軍器色兵房色都訓導急唱軍牢每人每朔各五斗式通引驅從房子婢子每人每朔各四斗式合一百二十五石九斗內四十一石九斗依前以給代條上下八十四石以慈城火田稅上下而出稅之前自本府姑先區處一新設屯田在於慈城舊基坪恰爲一百五十日耕地收其穀則可以爲三百餘斛而旣爲設官預先措置者則專屬別中營每月以二十石式排朔十石爲中軍之料條十石爲中軍之衣資隨其所餘每年屬之軍器庫一旣設別中營衙門則不可無諸般將校名色加設討捕軍官旗牌官各十窠從自願入屬以爲次次陞用之地而此是兵房倉監陞遷之階梯各別極擇隨才差定俾無濫雜之弊其中鐵箭柳片三技能射者兵學指南陣圖能講人每月朔望計劃修報至歲末都計劃抄居首自本府差出優任以爲勸課之地一兵房軍官與他所任自別無論鄕品武列通融擇差周年交遞準朔後移差三川倉慈城倉監而三川慈城新來民中鄕品則曾經面任或執事後由兵房軍官至于倉監武列則曾經討捕旗牌或面任後由執事兵房軍官至于倉監吏奴羅牢之願屬中營者許屬錄案後輪差倉色庫子使令一中營及本府所任通融輪回新來民一經該坊面任及中營所任然後本府所任次次序差一城堞門樓等役稍待官民之有餘力而徐議烽臺加設烽軍定立事旣有沿江閭閻把守可以報警竝於出稅後磨鍊一府鎭間公文去來旣有本鎭給料之公事夫二名及面主人仍舊存之一柴二千束草五百束炭二十四石生雞五百首自本府上下一今雖移鎭鎭是舊鎭本鎭法例一傡依前施行
정조 21년 · 강
有政吏曹判書李秉鼎參判黃昇源兵曹判書李得臣進
정조 21년 · 목
以李鼎揆李儒慶爲承旨李城輔爲吏曹參議沈象奎爲獻納申▣爲正言李鼎揆爲禮曹參判李鼎運爲副總管
정조 21년 · 강
以黃昇源爲承旨前望也
정조 21년 · 목
李鼎揆移拜禮曹參判命入承旨前望以昇源批下
정조 21년 · 목
橚去秋冬等褒貶邊將無一人居中居下政院請推也
정조 21년 · 목
敎曰今夜來夜亦勿問夜
정조 21년 · 강
命原州判官洪養默狼川縣監安廷善久任責效
정조 21년 · 목
吏曹啓言卽見江原監司徐有防狀啓則本道幅圓不廣一二大處人器相稱治無優劣相換一款姑不得擧論至於久任則原州判官洪養默以營下劇邑殫誠矯捄狼川縣監安廷善實心爲治民情惟恐或失兩邑守令特使久任以責成效云請依狀請施行允之
정조 21년 · 강
命諸道稅穀趁期收捧舟楫預先修葺痛禁沙格故敗之習監色舞弄之弊仍飭舟橋司初運船隻毋得逗遛稽滯嚴飭三道道帥臣堅造戰船兼運漕穀
정조 21년 · 목
戶曹啓言漕轉之政有國所重應行規例昭載通編前後朝家之飭令何等截嚴而進來紀綱解弛人不畏法濫載晚裝之弊用奸故敗之患去而益甚且護送嚴飭非不申明而亦無其效以昨年事言之漕稅船之連續臭載儘出於船漢輩奸僞日滋恣意偸竊彌縫沒策終至於此若論其多少弊端莫非道臣守令不能檢飭操切之致而莫重經費由是減縮事之寒心孰甚於此乎値此大登之歲宜有修明之擧稅穀則趁限收捧以待船到舟楫則詳察完破預先修葺而沙格和水故敗之習監色舞弄作奸之弊及除只等名色一一痛禁裝發之期上納之限較考法典排定月日無敢違越而捧稅領運差員亦各淬勵後錄諸條惕念猛省毋底重究之意嚴飭諸道道臣初運船漢洋中逗遛以致再運之稽滯尤是一大痼弊相考陳省月日各別嚴處事亦爲分付於舟橋司一漕船領運嶺南之赤梁龜山兩僉使薺浦萬戶湖南之法聖群山兩僉使咸悅縣監湖西之牙山縣監永定差員依此施行直上納各邑守令姓名及差員分排成册依定式當年二月內修報本曹一各道稅船每隻載一千石漕船每隻湖西則八百石嶺南湖南則一千石湖西漕船及海西二月二十日前發船三月初旬內上納湖南初運湖西再運已有定式湖南漕船及初運邑三月十五日以前發船四月初旬內上納上道邑初運處待船隻下往卽時裝發趁三月初旬前上納湖西再運四月內發船五月二十日內上納嶺南則三月十五日以前發船五月十五日內上納而節屆霖潦漸致水弱則海路往來實多憂悶故較計水路之遠近排定上納之期限苟能遵此毋違則漕轉可保無慮晚時裝送之守令差員過限上納之監色沙格濫數裝載之守令船人隨現嚴勘昭載法典前後飭敎何等截嚴而沙格監色之全不察戢濫載晚發之終不畏法守令抵罪踵武相尋此後一有犯科守令論勘船人置法決無饒貸之理遵奉定式恪勤擧行事各別嚴飭一勿論漕稅船各倉不卽捧上船隻久繫江上以致再運之遲滯則該官員草記嚴勘若船人無端逗遛趁不下往則自本道枚報舟橋司該船漢照律重繩一漕倉屬邑守令領稅親納乃是通編定制守令差員自當按例遵行而近來京上納諸邑吏鄕官隸別立名色多船侵漁稱以官用徵斂於沙格此實沙格輩犯及元穀之弊源年前作隊船停罷之日朝家申飭極爲嚴截道臣必當禁察守令亦當痛革此後或以官用除其下屬情債等名色雖升斗之微復踵誅求之習則依辛丑筵敎守令勘以贓律下屬嚴刑流配各道道臣知此申飭加意廉探隨現狀聞一漕邑稅穀春初輸納漕倉後各該邑報其月日本曹領運差員亦以裝發月日馳報而若有過限及違式者則考覈論罪曾有定式此亦毋或視以循例另加嚴飭一一修報以爲憑考勤慢之地一漕稅船湖西境點檢一款年前因湖南道臣狀聞水虞候點船仍復舊規安興鎭檢船永爲革罷虞候點船時逢點日及發送日書于標紙踏印出付於各其邑監色仍以發送月日卽報本曹及其上納時船人標紙虞候報狀照驗處之以防中路留滯之弊一漕稅船水護一款法意甚嚴循例擧行不少着念風濤震盪之中姑置勿論浪靜風恬之時掛嶼觸傷比比有之所謂水護有名無實此後則各其境內隱嶼險灘晝則立標夜則擧火俾爲先避預防之圖如或不謹護送以致狼狽則堂上守令侍從守令罷黜堂下守令決杖邊將重棍監色刑配任掌重刑等事竝一遵定式施行一漕稅船上來時若遇風浪中間留滯則地方官具由報營粘移本曹船人無端淹留則自官促發俾勿暫留法意甚嚴而近來京畿外各邑旣不促發又不報營任其行止致有奸弊今年則無論漕稅船京江到泊後考其稽留月日及地方如無該地方粘移之報則守令論罪一直上納邑則依法典視其道里遠近每四五邑定一差使員所管邑穀物點閱分載發船月日先報本曹船人處亦爲書給一件各邑監色占便代送十之八九而守令初不檢察極爲駭然此後則依事目必以捧上實吏鄕騎船而若船隻數多則實吏鄕外加定勤幹吏鄕領護上送而仍使捧上吏鄕都領各船或有稱病落後換面替點者摘發嚴處監色初不定送船人自當上納者該守令從重論罪一直上納各邑地土船以土民之故監色輩惟意操縱減給船價勒令逢載船人失利致有偸竊元穀之弊者旣極可駭又或拘於船人顏私以錢防納者尤爲痛惋隨其現發當該守令勘以重律一三南漕船駕海糧雜費若或前期預下則上納時犯用負逋之弊無以禁防所逋之穀亦無以充納此所以嶺南漕倉節目駕海糧雜費切勿預給事有所載錄兩湖漕船亦依此例先給折半餘則留倉必待無事上納無事回泊後盡數上下事申飭漕倉一京江無賴輩空手下往稱以造船預受船價又或代錢收捧貿米防納莫非守令循私蔑公之習此後如或現發船人嚴處姑勿論守令爲先斷以贓汚之律一漕稅船每船必有斛帒封者上納時穀品斗數視以爲準之意年前事目已有申飭勿論漕船稅船每船各載斛帒封事更爲嚴飭若或違式則領運差員各別論罪一米穀滲漏之弊專在石子之不能堅密今年則必以麻繩編成務從精緻細網之上大索加絞而若或如前疏漏則當該差員論罪一上納穀物之和水現發者勘以一律昭載法典而倉官若或循私許捧不爲摘發則依法典穀物所在邑勿限年定配一田稅正供事體自別而船人奸僞轉甚或多那移先納於各衙門事體不尊奸弊又滋此後稅穀與他衙門穀同載者若有他衙門先納之事則監色船格重勘守令論罪事載在通編列邑知此嚴飭於監色沙格未到泊前先呈陳省於本曹以爲首先上納之地而移納他衙門者一依通編勘治一空船回還不謹致敗者生徵船價假稱致敗任自斥賣者船隻生徵後論以一罪法意甚嚴此後則漕船回還時又令都沙工騎船如有不謹致敗者覈得情實依律勘斷船材勿許䂨給漕米無得會減事更爲嚴明約束於沙格等處俾絕奸弊一稅船到泊京江後管領輩符同船漢及倉主人隱匿陳省逗遛幻弄幾乎無船不然自戶曹惠廳一一廉探時時摘奸如有現發之事則移送捕廳雖無作奸現發若或無端逗遛則移送秋曹如法處斷一事目之啓下行會何等嚴重而營邑了不警惕視同陳談不信朝令隳壞紀綱孰甚於此今年則斷當一從節目以法從事自各該巡營到卽知委於漕運各邑各倉及差使員使之各自惕勵仍令曉諭於吏鄕船格擧行形止道臣及各差使員亦卽馳報以爲憑處之地而今此事目不但用於漕轉大同及凡干以米上納一體施行從之敎以漕轉之政兼寓戎務自昔周官之制以至漢唐宋明漕船卽戰船此亦兵農相寓之一端我朝漕倉之法雖似不涉於戎務其實則與兩營之移劃大同訓局之三手糧同其義未必不爲緩急之需古則私政不疏三南次第設漕船而如今之如彼童濯則漕倉決不出也雖大於此之事救時之政自有時措之宜則獨於漕轉一事膠守偏信不敢容喙下手寧有如許事理乎前冬賓對亦以戰船試用之意旣發言端廟堂自當別般料理而今於此事目之頒下也若不以先甲之令嚴飭造船營閫邑鎭豈有來頭食效之道乎卿其就議大臣先以堅造精製將欲兼運漕穀之方登關嚴飭三道道帥臣至於試之之擧特節目間細節以此知悉
정조 21년 · 강
進京各司各營丙辰年會計簿
정조 21년 · 목
戶曹餉廳惠廳兵曹訓局禁營御營總廳時在黃金二百六十七兩八錢銀子三十八萬四千八百二十四兩六錢三分錢文六十六萬一千七百二十八兩九錢八分綿紬一百三十二同六疋零綿布四千五百八十同十八疋苧布六十一同十二疋零布子一千二百九十六同三十二疋零米十三萬四千九百八十石零田米四萬七千九百九十石太二萬四千一百九十六石零皮雜穀八千一百十六石零
정조 21년 · 강
召見原任直提學徐浩修禮曹判書閔鍾顯于便殿
정조 21년 · 목
先是下御定鄕飮儀式一卷于內閣命浩修及鍾顯校正至是浩修等持校正册子登對予命入之披覽訖謂浩修等曰此書旣將頒之中外使各遵行則當以時王定制別爲合行儀節編入於册子中然後可以按而行之卿等參酌歷代儀注及五禮儀所載折衷損益更出儀注一本就議大臣仍自禮曹淨書入啓待啓下編入册子好矣仍下册子使鍾顯往示右相鍾顯曰向於式年初試草記伏承批旨而近來科場不嚴當有別般申飭預爲講磨頒布條式似好矣予曰今番則以先甲之令宜有預定法條而若以科擧之法言之鄕儒則自鄕中選擧京儒則自各部選擧其中若有淆雜之弊歸罪於薦主則必有實效而此則遽難行之就見行科規中去其太甚則好矣卿於今日見右相時商確便好之道
정조 21년 · 강
命大享入齋後樂工輩毋得出入壇廟宮司齋所及守門廳春曹樂院皆書揭察飭
정조 21년 · 목
掌樂提調閔鍾顯啓言大享入齋何等肅敬之地而樂工輩之出入無常事極未安自昨年臘享時謹依聖敎另加嚴飭俾勿如前而稍久之後或致漸弛請以此書揭于壇司廟司宮司齋所及守門廳以爲永久遵行之地春曹樂院亦爲一體揭壁申飭之意分付從之
정조 21년 · 강
命領議政洪樂性賜几杖稍俟日暄更爲擇吉擧行
정조 21년 · 목
禮曹判書閔鍾顯啓言領議政洪樂性賜几杖吉日以今月二十六日擇入矣見今寒事未解有妨行禮稍俟和暄更爲擇日擧行恐宜而本家之意亦如此故敢達從之
정조 21년 · 강
飭未下直守令當日辭朝
정조 21년 · 강
刑曹參判李亨元參議徐美修聯疏賜例批
정조 21년 · 목
疏略曰臣等至庸極陋觸事昏憒今於左捕將之橫治禁隸事臣等之人微見輕益覺難冒蓋本曹之月六出禁卽是定式而日前閭家奴屬適有犯禁者故依例推捉矣所謂閭家之人縛打曹隸仍囑捕校托有將令捉去捕廳備加撞打一如緝盜事未前有大關法綱果卽文移耍送該校則捕將忽自擔着牢加防塞第其被打之隸殆無完膚終若致命則與其後時之疑眩不若先事而別白據理屢要始乃起送故只令招立階上詳問顚末仍又錄置其一通俾作考據之文蹟而已不意捕將反以執言勒稱厥校之取供便同自己之受辱擧行之曹吏至令汰送辭氣轉加層激不顧事面惟意凌藉臣等忝冒匪據輕侮之來勢雖固然而若緣臣等之巽軟以致法綱之壞了則溺職之誅尤無所逃伏乞聖明俯諒不稱之狀幷賜鐫斥
정조 21년 · 강
推判義禁趙宗鉉
정조 21년 · 목
政院以宗鉉不爲出肅請推允之
정조 21년 · 강
命金吾時囚尹行醇尹可基金絧采許种姑放待同罪他囚就理同爲捧供
정조 21년 · 목
該府啓言楊根前郡守尹行醇今方拿囚而李衡弼時在仁川任所請拿來允之敎以姑放待同罪他囚就理後同爲捧供又啓言前中部令尹可基前東部令金絧采前西部令許种今方拿囚而前南部令李義敎時在恩津任所前北部令徐謙淳時在洪川任所請竝拿來允之敎以已囚者姑放待齊到同爲捧供
정조 21년 · 강
召見有司堂上李時秀于便殿
정조 21년 · 목
予曰園幸定例尙未釐正故華城留守有眩於擧行者云卿果聞之否時秀曰臣姑未聞而定例今方釐正矣予曰自始興站凡事皆當自華城進排予於園幸事不欲一毫煩經費須知此意定例中無使有參差滉雜之弊可也時秀曰戰船漕船事臣以事目判付辭意就議于大臣則領左相別無異見右相則以爲船制若有異同則有難輕改云矣予曰船制果何如云耶時秀曰戰船比漕船差小且是鐵釘云矣予曰此則更當爛商而先以新造船隻務極堅精之意申飭好矣
정조 21년 · 강
命元陵陵軍位土以附近面所在田沓均平相換
정조 21년 · 목
兵曹啓言因本曹正郞鄭晚錫所懷元陵陵軍位土以蘆原驛位田沓相換事有査實草記之命矣遣將校逐處摘奸則果如鄭晚錫所懷蓋洞口外龜旨面所在驛卒位土爲一百三十餘結就其中擇換陵軍位土十二結零則地旣餘裕事甚便當而陵軍輩不計遠近只擇膏饒或至十餘里二十里而東取一畝西執一頃在陵軍殊無附近劃給之意在驛卒實有向隅之歎請更令該色郞廳陵官眼同踏驗其最附近饒沃一坪使之相換拔其虛負比其沓總以爲均平劃給之地允之
정조 21년 · 강
命文簡公趙觀彬宣諡日致祭
정조 21년 · 목
吏曹以贈諡文簡公趙觀彬延諡今月二十七日定行於慶尙道星州牧啓敎以宣諡今始爲之云宣諡日致祭而祭文則宣諡官同爲齎去擧行事分付
정조 21년 · 강
命受由上京守令中有親病身病人待其差歇下送
정조 21년 · 목
吏曹啓言受由上京守令皆令明日內下送事命下矣竹山府使朴光進交河郡守李聖龜朔寧郡守崔重圭白川郡守徐敎修江西縣令金龍淳大丘判官洪履簡永春縣監洪樂游延豊縣監宋持敬陽德縣監李海昇今日俱已下送而丹城縣監尹可基方在拿處中平壤庶尹洪樂正求禮縣監李宗祥長水縣監朴壽亨俱以親病不得下去兔山縣監趙鎭完以身病不得下去云矣敎以謂有親病身病入待其差歇下送後草記
정조 21년 · 강
遞承旨李益運申耆李肇源以洪義榮金啓洛申獻朝代之啓洛尋遞以魚用謙代之竝前望也
정조 21년 · 강
漢城判尹李敬懋疏卞秋曹禁隸事仍辭職賜例批
정조 21년 · 목
疏略曰昨伏見秋曹亞三堂疏本莫省其意之所存蓋捕廳之設不但爲詷盜也作拏閭家酗酒街路等條亦在禁戢中一事日前有稱以禁隸者踰入閭家酗酒作拏云發校捉來將欲査勘之際秋曹亞堂送言以爲明是禁隸實非假稱分揀爲好云故一言卽諾取招放送矣越二日亞堂忽又往復要使聽令捉來之捕校除汰以送至有文移之擧藉令假稱禁隸之漢被棍致命其責在臣彼聽令之校抑何罪也何況不施一杖取招卽放則彼有何慍怒之端而侵侮備至至有上徹天聽之擧乎臣疲劣不欲與相較務從周便令該校伻喝以送矣亞堂不恤佩符卽地取供具格成案殆若故爲生梗者然故臣往復以不當深持之狀推來捧招之侤音而已則今此聯疏奚爲而發也伏乞亟命鐫削臣本兼諸任
정조 21년 · 강
執義李明淵陳疏賜批
정조 21년 · 목
疏略曰迺者聖候以膈間潮氣愆和有日臣庶焦憂索然無獻發之歡是氣也非從外感非由內傷每聖意有所激惱輒如期而至知如是爲病則不如是爲藥彼疏散之劑辛烈之味只救目前積損元氣此臣所尤爲大憂也雖然殿下之激惱亦豈可已而不已者乎是緣群下之罪萬殞難贖夫聖人作則萬物覩日用飮食莫不順則此驗之古而信然質之經而的然而今也則不然日月懸而莫之仰四時行而莫之信時雨潤之而不爲榮迅雷震之而不爲懼木石之頑龍蛇之怪更迭爲梗大化不行四方風動尙矣不論一變至道邈然無期志業相違歲月遒邁聖意於是乎不能不有時觸激有時煩惱爾嗚呼民心各殊大禹至於泣下衆慼莫率盤庚至出矢言自右聖賢之君亦或如此然而徒因激惱每致愆和則聖明豈有是哉臣愚死罪竊慮殿下膈間已有向來臺批所謂太陽證爲之主證故意有不平氣來如湧雖欲按住不卽消磨而然也是證固大賢之所未免有而聖人則無之殿下而有是證也豈群僚百姓仰望於平昔者乎請以愚衷所最悶者冒萬死一陳之竊覸前夏以來諸臣之若言若事或有不槪聖心則辭敎之發動欠簡重處分之下輒尙嚴急此皆史册所書萬世所仰何爲而放倒至此至於日者臨門訊鞫之擧又失之太遽彼窺覘伎倆背馳性癖固可賤惡早宜誅絕而顧其地處則皆賢人之後也顧其官爵則大司馬與宰夫也不待臺閣之啓王府之讞特地天威贍聆震驚畢竟有助於明義理嚴隄防則臣未敢知僅僅有目下小效否耶凡此不惟有害政體是證頻作是氣隨至年來靜攝之日漸覺愈數宗社生靈之憂容有其旣今其對證珍劑萬全神方伏讀元朝渙發之音聖主蓋已得之矣是豈良醫彈技忠臣竭智之所能彷彿及之者乎臣不勝慶賀欽歎感激莊誦焉嗚呼斯民也三代之民也苟敎化之有道何古今之不逮使其務本力穡親親老老更無浮浪悖慢之習則此已可謂王者之民況復鄕約頒條遵守有據五倫通編觀感有資鄕飮禮行衆善皆興小學書布群蒙畢覺則沛乎煥乎至矣盡矣比屋可封之世何以加之及其至也殿下將垂拱無爲而天地位萬物育矣尙何有不徯聖志貽惱聖衷者耶雖然臣愚猶以爲未也爲其奏功勞而成效遲也何者朝廷用捨民志之向背也先德行而後才諝則民興於實貴質厚而抑智巧則民恥於詐形影不僭桴鼓必應近來朝著崇尙果何如也禮義不聞廉恥未張長者爲無用之稱讀書是可羞之目恬約則招疑公平則見譏寬綽賤於便儇循良下於刻核積習未袪痼疾難醫今此綸音之下其油然而興犂然而合必欲爲之宣上導下以仰副德意之萬一者能幾人也觀於朝而旣如此則謀於野而豈易獲哉臣故曰勞而遲也伏願申警有位無敢侮聖言無敢比頑童入則敦修人倫而已出則勤謹職事而已嘐嘐然立志必古挺挺然持身不苟質旣美矣學又成之藹藹吉人聖朝攸多則太淸無翳螮蝀自消四海澄澈邪怪自遁其於化民也成俗也顧不要且易乎詩云濟濟多士文王以寧書日汝則從卿士從庶民從是之謂大同身其康彊子孫其逢吉如此奚但玉候有勿藥之喜以至祈天永命燕翼貽謨無不執契而取必矣不亦休哉不亦休哉然而是亦醫家所謂治表之術也若其理中澄源之道惟在殿下方寸之間臣於前春敢以寬緩二字猥有加勉之請矣今日之獻亦無外是蓋寬緩則徐究徐究則理明理明則彼自有是非而吾無容喜怒矣平衡以稱之淸鑑以照之輕重曲直物各付之雨露霜雪天何有爲哉天君泰然百體從令將見天地之和應之諸福之物畢至矣何憂乎正朝廷何憂乎正萬民何憂乎不若唐虞之盛也堯舜禹湯文武周孔之無是證亦應只是由此道也申乞殿下澄覽留意勿以人微而忽其言宗社大幸生民大幸抑臣復有滋惑者凡調病之道必貴乎啓發其志意宣暢其壹鬱故自古稱談辯之士勝於藥石之功而每上候欠寧竝不許大臣閣臣藥院之循例承候玆又何故也聖意若爲臥榻召接有妨禮貌則亦有不然者君臣卽父子也父有所愼子不當跬步離側父於是時何暇儼然學聖人之遠其子也臥內引入有光相須之際䙝衣臨見無妨敬待之體何必寒殿勞動然後可也亟願頻接諸臣無阻下情以至從容詢諮居然忘倦則安知不有益調治之方大爲攝養之資也批以年少之人有懷無隱殊甚嘉乃而矩方之義爾亦諦究至於大臣以下之不許臥內頻接自有裁量者存
정조 21년 · 강
校理高宅謙陳疏賜批
정조 21년 · 목
疏略曰竊以爲治天下國家有三大策懋君德選賢才均民產三策擧則唐虞之盛三策不擧則夏商之末此豈非大可憂戒者乎憂之當如何法唐虞而已矣戒之當如何監夏商而已矣然三大策亦各有綱有條曰懋君德懋君德爲綱則明理知人爲二條惟此二條統括天下萬事必立志以堯舜自期然後必先於典謨訓命而次及諸經諸子字字而尋繹句句而理會以聖賢言語切己體認則自然浹洽於心而當事務紛錯之際法言一句必來參前而作證能知事之大中至當之體然後目下聽言觀貌視由察安之間人不敢廋毫末於金秤星子上矣理旣明而人能卞則人君之能事盡矣何必宂思慮泛施爲以亂君德也哉曰選賢才選賢才爲綱則嚴擧主策文行爲二條惟此二條爲得人賢之大機括耳亦必先立擧主同罪罔赦之法然後使州邑牧守爲擧主俾擇所管邑之望士富德行優文章之倫而無論大小邑各擧一人起遣京師以爲年例而留養于太學以一年所擧之士設一試而親策發問以性學治道選其達理識務辭盡文暢者以充額餘者退歸加業其中或有無實得張虛說之人則斷付嚴處與擧主同勘則巖穴篤行庶幾羅致而藻繪之輩不敢彈冠矣何必混庸才錯雜文以眩士行也哉曰均民產均民產雖爲第三策而國家之本都關於是均產爲綱則亦有蠲雜役輕私稅之二條矣行此二條則遊手之民盡歸于農而本業得實末利失勢矣本業實則兵政固末利失則豪强屈一令之下天下昇平矣所謂雜役者兩稅惟正之外諸般取給於農者其目甚夥不可枚擧而逐年隨增罔有紀極不係奉上而無厭剝下此其爲瘼難以言語形容矣所謂私稅者公稅結負之外田主之分取於作者一半也此則無於天理無於王法而自下私規已成痼疾公田變爲私田其來已久私稅十倍公稅亦其來已久農民之不能自保莫此極矣一天下同趨於利祿之谿者擧是生道之困縮則斯世之人情俗態豈不大可寒心哉爲今之道莫先於革玆二弊爲治之方亦莫如因時而制宜雜役則只存兩稅而別科名目一幷刪除私稅則金祛竝作之名而所稅一依公稅之數則農民之賦公賦私比古雖甲而較竝作分半之例太半減歇矣苟能如是則兵額宜無虛籍糴政亦且收實一變之間風自移而俗自易矣三策固當今無可加損而不易之正理也傳曰民惟邦本本固邦寧固本之道其不在於損上益下之政乎三南是國家根本之地而自數年以來三南之水災無歲無之成川浦落之處荒田白徵之弊無邑不然農民之受病愈往愈甚改量則事巨力綿不可輕議而自廟堂急急行會于三南道臣成川浦落之處及荒田白徵之弊一一査出可起處則還起可頉處則頉給使三南之農民以爲息肩之地批以所陳三策儘是而附陳三南曰徵之弊豈成說經界之政年前飭令屢下此在道臣擧行之勤慢俾各著念有損上益下之效
정조 21년 · 강
勘放金吾時囚推京畿監司李冕膺
정조 21년 · 목
義禁府以軍資前主簿金成九杖一百收贖告身盡行追奪流三千里定配啓允之敎以功減一等又啓言楊根前郡守李衡弼原情以爲渠於庚戌年待罪本郡時因朝令士庶年八十以上考籍抄出修成册報于營門而劉丁金以年九十三亦入於抄報中營門以私賤之不可濫入墨抹拔去渠不能更爲論報終至見漏此莫非不善奉行之罪云尹行醇原情以爲渠待罪楊根郡時甲寅春老人成册修報而劉丁金以年七十二夫妻偕老面任報來而與帳籍年歲相左另加査實則實年七十二故入錄成册至蒙恩資踏印成册尙在本郡到今邑牒之謂以甲寅春見漏未知何據伏地俟勘云矣敎以兩囚俱非渠罪放送誤捧現告之道臣推考
정조 21년 · 강
副校理鄭來百陳疏乞郡賜例批
정조 21년 · 강
承旨魚用謙陳疏論李明淵賜批
정조 21년 · 목
疏略曰噫彼李明淵之疏何爲而出也明義一部之作今已二十有餘年矣問諸人則莫不曰今之春秋而世變層出愈往愈奇則大聖人憂萬世之宏謨大法尙作今人疑信未定之案而其曰春秋者特口然而已耶不然則何所致疑於歲前大處分而有此右袒賊邊之論也鳴呼當日臨門訊鞫之擧豈殿下可得以已者乎人心溺於顧瞻王綱頹於玩愒燈至蔑視大義窺覘旁歧偸間於暗試手勢抵死於力戰公議者究其心之所在果何心也殿下所以雖於靜攝之中而不憚臨門之勞將爲其昭日星於昏衢揭鈇鉞於千秋則明淵所謂失之太遽者抑獨何謂也爲明淵者只知賢人之後可恕而不知賢人之後背馳於大義者尤可痛也只知大司馬宰夫之爲可貰而不知大司馬宰夫之附麗於賊邊者尤可惡也耶何其語之節節悖類也蓋其一篇首尾有若致意於玉候之愆和而一無憂愛惻怛之辭專事閃弄出沒之說乃敢以大中至正之處分歸之於症候之激發者是豈今日臣子所敢言者乎傳曰惟仁人能放流之屛諸四裔不與同中國噫明淵雖無顧忌亦無怵惕於斯義乎伏願殿下廓舊乾剛亟下處分使接踵背義之徒少知民彝之有常分王綱之有大畏焉批以昨於執義李明淵疏批嘉之以無隱勉之以矩方者蓋寓捨短取長之若心大抵明淵每欲擺脫於繩墨言亦類俳昨日疏與昨春疏等耳苟有關於義理何惜一明淵而不恤萬人之胥溺乎且況兼示惜卵之意者乎
정조 21년 · 강
承旨申獻朝陳疏論李明淵仍陳親病辭職賜批